ไฟเขียว กฟภ.กู้เงิน 3.3 พันล.
ครม.เห็นชอบให้การไฟฟ้าส่วนภูมิภาคกู้เงิน 3,300 ล้านบาท เพื่อชดเชยรายได้ จากการดำเนินมาตรการลดภาระค่าครองชีพของประชาชน
14 ก.ย. 2553

ครม.เห็นชอบให้การไฟฟ้าส่วนภูมิภาคกู้เงิน 3,300 ล้านบาท เพื่อชดเชยรายได้ จากการดำเนินมาตรการลดภาระค่าครองชีพของประชาชน
นายศุภชัย ใจสมุทร รองโฆษกประจำสำนักนายกรัฐมนตรี เห็นชอบการกู้เงินของการไฟฟ้าส่วนภูมิภาค ภายใต้วงเงิน 3,300 ล้านบาทเศษ โดยกระทรวงการคลังเป็นผู้ค้ำประกันเงินกู้และรัฐบาลรับภาระในการชำระคืนเงินต้น ดอกเบี้ย และค่าใช้จ่าย อันเกิดจากการกู้เงินดังกล่าว เพื่อชดเชยรายได้จากการดำเนินการตามมาตรการลดภาระค่าครองชีพของประชาชน ระยะที่ 3 ระหว่างวันที่ 1 มกราคม -31 มีนาคม 2553 ตามมติคณะรัฐมนตรี
คณะรัฐมนตรี ยังเห็นชอบแนวทางการชำระหนี้ค่าข้าวไทย ตามข้อเสนอของรัสเซีย หลังจากรัฐมนตรีว่าการกระทรวงพาณิชย์ได้เจรจาแก้ปัญหารัสเซียค้างชำระค่าข้าว โดยรับชำระเป็นเงินสดเฉพาะเงินต้น วงเงิน 36.44  ล้านดอลลาร์สหรัฐ ภายใน 30 วันหลังมีการลงนามตามที่กระทรวงพาณิชย์เสนอ